Munisipale kantore se oudit-afdeling brandBierbottels wat met katoenstukke gevul is, is in die gebrande dele van die kantoor aangetref. (Foto: Verskaf) Bierbottels wat met katoenstukke gevul is, is Woensdag in die gebrande kantore van die Bosbokrand- plaaslike munisipaliteit in Mpumalanga aangetref. Groot dele van dié gebou het in die vroeë oggendure aan die brand geraak nadat veiligheidswagte ŉ ontploffing in die gebied gehoor het. Die polisie het nou ŉ ondersoek na die voorval van stapel gestuur en is in die proses om meer besonderhede oor die brand in te win. Kol. Donald Mdhluli, polisiewoordvoerder, sê die brand het Woensdag om 02:00 uitgebreek. “Die veiligheidswagte wat aan diens was, het glo ŉ harde slag naby die kantore gehoor en ondersoek ingestel. Hulle het ŉ reusebrand aangetref en nooddienste ontbied,” sê hy. Brandbestryders het daarin geslaag om die brand te blus en niemand is daartydens beseer nie. Tog is groot dele van die gebou vernietig. Volgens Mdhluli het altesaam 11 kantoorgedeeltes aan die brand geraak – tien hiervan was deel van die finansiële afdeling en een die interne oudit-afdeling. Polisiebeamptes het kort nadat die brand geblus is op die bierbottels afgekom en daarop beslag gelê. Die items sal deel vorm van die polisie se ondersoek. “Die koste verbonde aan die skade wat opgedoen is, sal eers in ŉ latere stadium vasgestel word.” Lt.genl. Semakaleng Daphney Manamela, provinsiale polisiewoordvoerder, het haar kommer oor die voorval uitgespreek. Sy het boonop gesê dat die brand nou ŉ negatiewe uitwerking op dienslewering in die munisipaliteit sal hê. Die munisipaliteit het nog geen amptelike inligting oor moontlike vertragings in dienslewering aan lede van die publiek gegee nie. Die polisie het intussen mense aangemoedig om met die ondersoekbeampte in die saak, kapt. Evans Mashego, by 082 319 9732 in verbinding te tree indien hulle enige inligting oor die brand het. “Alle inligting sal vertroulik hanteer word.”